Arriba a Irpin els generadors que l'Ajuntament d'Alboraia ha enviat a Ucraïna
23 de desembre de 2022

L'alcalde de Irpin, Oleksandr Markushin, ha confirmat i agraït a través de les seues xarxes l'arribada de tres generadors d'electricitat que l'Ajuntament d'Alboraia ha enviat a Ucraïna per a ajudar en les conseqüències de la guerra de Rússia. El carregament va ser enviat a través de l'ONG de Port Saplaya Juntos per la Vida, en un vehicle amb més subministraments que va partir fa uns dies des d'Alboraia fins a Ucraïna.

Els tres aparells permetran el subministrament energètic en el col·legi de música municipal, la Biblioteca Pública Municipal i un dels centres de salut de Irpín. L'alcalde d'Alboraia, Miguel Chavarría, ha destacat "la solidaritat que caracteritza a Alboraia i els forts llaços que ens uneixen a una Europa unida i germanada, de manera que continuarem secundant i ajudant a tot aquell que necessite ajuda".

L'enviament dels tres generadors no és la primera de les actuacions que s'han realitzat de manera solidària per Alboraia, els seus veïns i veïnes, entitats, associacions i el Consistori. Ja a l'estiu, la citada ONG va dur a terme un programa extraordinari d'acolliment a la Comunitat Valenciana per a 100 xiquets de 6 a 12 anys de pobles i llogarets de la zona de Txernòbil.

En la mateixa línia, aquesta ONG i la de Tira Avant Alboraia Solidària, la 'Hermandad de la Oración en el Huerto y Nuestra Señora de la Esperanza' i la Comunitat Yùhé porten des de l'inici del conflicte bèl·lic canalitzant tot tipus d'ajudes amb la col·laboració de l'Ajuntament baix la iniciativa 'Alboraia Solidària', enviant material per a cobrir les necessitats de la població ucraïnesa.